**Frol IL orientering**

**Årsmelding 1969**

Orienteringsutvalget har bestått av:

Bjørn Bye

Asbjørn Tingstad

Sigbjørn Matberg

Annar Berg, oppmann

Utvalget har hatt ett møte der Annar Berg ble valgt til oppmann. Oppmann møtte på o-kretstinget.

Sesongen må betegnes som en arrangements-sesong. Først sto KM stafett på programmet 8.juni. Det var o-kretsen som hadde tatt på seg arrangementet og spurte om de kunne benytte vårt kart, og om vi kunne stille et par mann til arrangementet. Senere var vi nok litt for snille, for storparten av arbeidet falt på oss. Vi var nok ikke forberedt på en slik oppgave, hverken psykisk eller teknisk, så prikkfritt gikk nok ikke arrangementet. Men så hadde vi da heller ikke været med oss. Vi hadde forresten god hjelp av Gunnar Rønning og Jon Rangul.

25.juli. Adskillig bedre gikk arrangementet av O-Nordivalen, der vi hadde det siste løpet. Litt rot var det med påmelding, etteranmeldte og klasseforandringer. Men det var utenfor vårt område. Løpet må karakteriseres som en suksess, og vi kan rose oss av at vi har hatt også de beste svensker på kartet vårt.

Den 6.sept. arrangerte vi så ungdomsløp. Her ble det liten deltagelse og været var heller dårlig. Men arrangementet gikk bra og alle som fullførte fikk premie.

Det ble altså 3 konkurranseløp på oss i år. Det er nok for mye for et så lite lag. Dessuten er det å konstatere at kartet vårt er utløpt til konkurranser.

Vi har også arrangert 5 terminfesta treningsløp. 22.mai hadde Bjørn Bye et på Borgsås-kartet. 10. og 19.juni var det oppmanns tur. 5.august var det Vidar Venås og Sigbjørn Matberg som var arrangører. 27.august avslutta så Bjørn Olav Nygård. Alle løpa hadde bra deltagelse.

Bjørn Olav Nygård tjuvstarta konkurransesesongen 18.mai hos NTHI. Han vart nr.9 i M3. Vi som forstår oss på orientering venta til 26.mai da vi drog til Malvik. Johan Skjerve debuterte med 5.plass i G2, mens Øystein Sivertsen brøt løpet. I G1 åpnet Bjørn Olav Røstad forsiktig og ble nr. 6. Vidar Venås vart nr. 15 og nest sist i sin klasse, mens Bjørn Bye besatte en meget pen 2.plass i M4. Annar Berg havnet vel halvt ute i M2-klassen.

4.juni hos Freidig. G1: Bjørn Olav Røstad tok en suveren seier. G2: Johan Skjerve har ikke fått opp dampen, og ble sist.

14.juni hos Stjørdal-Blink. G1: Bjørn Olav Røstad nr. 3. G2: Johan Skjerve nr. 7 og Erik Salthammer brutt.

22.juni SanktHanskuten på Hovin. Kl. tur: Ole K Steinbekken og Bjørn Olav Nygård nr. 1.

Kl. II: Bjørn Bye og Rolf Thorsen nr. 1. Junior: Torgeir Nygård og Knut Fuglesteg nr. 3. Flott, hva?

29.juni Verdal O-klubb. G1: Bjørn O Røstad nr. 2. G2: Johan Skjerve nr. 12. Bjørn Heggelund brutt.

23.-24.-25. juli. O-Nordivalen. G1: Bjørn Olav Røstad vant en fin seier i første løp, tok deretter 2 andreplasser og vart nr. 2 sammenlagt. Yngre junior: Vidar Venås løp jevnt bra alle tre løp og vart nr. 13 sammenlagt.

17.august OL Gaula. M4: Bjørn Bye tok premie. G1: Bjørn Olav Røstad nr. 6. Yngre junior: Vidar Venås gjorde det bra. To jenter var med: Randi og Ingrid Venås.

26.august Hommelvik. G1: Bjørn Olav Røstad nr. 2. G2: Johan Skjerve nr. 6. Yngre junior: Vidar Venås.

31.august KM hos Trollelg. M1: Bjørn Bye var ute på kondistest, holdt ut i nærmere 3 timer, og ble sist. M2: Annar Berg nr. 4. Yngre junior: Vidar Venås og Asbjørn Tingstad brutt.

Så må dere spisse ørene: G1: Bjørn Olav Røstad Frols første kretsmester. Rett nok nummer 2, men beste Inntrønder foran Torgeir Hallan, Skogn. G2: Sølv til Johan Skjerve. Meget pent av våre to aktive gutter.

6.sept. Frols ungdomsløp. Her nevnes G2: Johan Skjerve nr. 1.

7.sept. Bjørn Olav Røstad er på Hovedløpet for yngre. Har ikke klaff, men bare vent.. Vidar Venås og Johan Skjerve er på Byafossen og Johan tar en fin-fin førsteplass mens Vidar må nøye seg med 13.

21.sept Selbu OK. Johan Skjerve drog aleine og ble nr. 8 av hele 23 deltagere.

28.sept. Bjørn Bye arrangerte klubbmesterskapet, hvilket han selv skal berette om.

Bjørn Olav Røstad og Johan Skjerve har vært de mest deltagende løperne. Her har vi to ivrige og meget gode orienterere som vil vite og hevde seg i åra som kommer. De var også deltagere ved o-idrettsleiren på Verdal. Vidar Venås har også vært flittig til å delta, men har ennå ikke fått full klaff. Men det kommer før en vet ordet av det. Ellers har Bjørn Bye vært ivrig og mye av drivkraften i o-sporten. Antall starter har i året ligget nokså nært det i fjor.

Takk for sesongen!

Trett o-oppmann

Annar Berg

Sign.